Valstybinės geležinkelio inspekcijos

Prie Susisiekimo ministerijos viršininkO

Į S A K Y M A S

DĖL TRAUKINIO MAŠINISTŲ EGZAMINUOTOJŲ PRIPAŽINIMO TVARKOS, EGZAMINUOTOJAMS IR  EGZAMINAMS KELIAMŲ REIKALAVIMŲ BEI EGZAMINAVIMO TVARKAI KELIAMŲ REIKALAVIMŲ APRAŠO PATVIRTINIMO

2010 m. birželio 29 d. Nr. V-196 

Vilnius

Vadovaudamasis Lietuvos Respublikos geležinkelių transporto eismo saugos įstatymo (Žin., 2004, Nr. 4-27; 2006, Nr. 42-1505; 2010, Nr. 12-557) 6 straipsnio 3 dalies 8 punktu ir įgyvendindamas Europos Parlamento ir Tarybos direktyvą 2007/59/EB (OL 2007, L 315, p. 51): 

1. T v i r t i n u  Traukinio mašinistų egzaminuotojų pripažinimo tvarkos, egzaminuotojams ir egzaminams keliamų reikalavimų bei egzaminavimo tvarkai keliamų reikalavimų aprašą (pridedama).

2. N u s t a t a u, kad šis įsakymas įsigalioja nuo 2011 m. rugsėjo 1 d.

Viršininkas 
                             Stasys Pieslikas

____________________

PATVIRTINTA

Valstybinės geležinkelio inspekcijos prie Susisiekimo ministerijos viršininko 

2010 m. birželio 29 d. įsakymu Nr. V-196

TRAUKINIO MAŠINISTŲ EGZAMINUOTOJŲ PRIPAŽINIMO TVARKOS, EGZAMINUOTOJAMS IR EGZAMINAMS KELIAMŲ REIKALAVIMŲ BEI EGZAMINAVIMO TVARKOS APRAŠAS

I. BENDROSIOS NUOSTATOS

1. Traukinio mašinistų egzaminuotojų pripažinimo tvarkos, egzaminuotojams ir egzaminams keliamų reikalavimų bei egzaminavimo tvarkos aprašas (toliau – Aprašas) nustato traukinio mašinistų egzaminuotojams taikomus reikalavimus, prašymų pripažinti egzaminuotojus priėmimą, jų svarstymą, traukinio mašinistų egzaminuotojo pripažinimo pažymėjimo (toliau – pripažinimo pažymėjimas) išdavimą ir keitimą, Komisijos, sudarytos prašymams išduoti pripažinimo pažymėjimą darbo reglamentą, reikalavimus traukinio mašinistų egzaminavimo tvarkai, egzaminuotojų veiklos sąlygas, pripažinimo pažymėjimų galiojimo sustabdymą, galiojimo sustabdymo panaikinimo ir pripažinimo pažymėjimų galiojimo panaikinimą, skundų dėl traukinio mašinistų egzaminuotojų veiklos nagrinėjimo tvarką.

2. Pripažinimo pažymėjimas suteikia teisę egzaminuoti:

2.1. asmenis, pageidaujančius gauti traukinio mašinisto pažymėjimą;

2.2. asmenis, pageidaujančius gauti traukinio mašinisto sertifikatą Lietuvos Respublikos geležinkelių infrastruktūroje;

2.3. asmenis, pageidaujančius gauti traukinio mašinisto sertifikatą valdyti geležinkelių riedmenis.

3. Pripažinimo pažymėjimą išduoda Valstybinė geležinkelio inspekcija prie Susisiekimo ministerijos (toliau – Inspekcija). Pripažinimo pažymėjimo forma nustatyta 1 priede.

4. Pripažinimo pažymėjimas išduodamas 5 metams.

5. Inspekcija turi teisę:

5.1. išduoti arba atsisakyti išduoti pripažinimo pažymėjimą;

5.2. sustabdyti pripažinimo pažymėjimo galiojimą ir panaikinti pripažinimo pažymėjimo galiojimo sustabdymą;

5.3. panaikinti pripažinimo pažymėjimo galiojimą;

6. Inspekcija privalo:

6.1. tvarkyti išduodamų pripažinimo pažymėjimų apskaitą;

6.2. visus savo sprendimus grįsti faktais ir teisės aktų reikalavimais;

6.3. vykdyti kitas šiame Apraše ir kituose teisės aktuose nustatytas pareigas.

II. TRAUKINIO MAŠINISTŲ EGZAMINUOTOJAMS TAIKOMI REIKALAVIMAI

7. Asmenims, pageidaujantiems gauti traukinio mašinistų egzaminuotojo pripažinimo pažymėjimą (toliau – pareiškėjai), ir traukinio mašinistų egzaminuotojams (toliau – egzaminuotojai) taikomi šie reikalavimai:

7.1. turėti traukinio mašinistų egzaminavimo tvarką, atitinkančią šio Aprašo reikalavimus;

7.2. turėti ne mažesnę kaip 4 metų traukinio mašinistų žinių tikrinimo patirtį, įgytą ne anksčiau nei prieš 5 metus iki pripažinimo pažymėjimo išdavimo;

7.3. turi mokėti lietuvių kalbą ne žemesniu kaip B2 lygiu pagal Kalbų mokėjimo lygių klasifikatorių, patvirtintą Lietuvos Respublikos švietimo ir mokslo ministro 2009 m. balandžio 6 d. įsakymu Nr. ISAK-687 (Žin., 2009, Nr. 41-1591);

7.4. turi tobulinti savo kvalifikaciją ir atnaujinti traukinio mašinistų teorijos egzamino klausimų katalogą ir praktikos egzamino užduotis;

7.5. turi būti susipažinę su teisės aktų, reglamentuojančių traukinio mašinistų egzaminavimą ir sertifikavimą, reikalavimais;

7.6. pareiškėjai, kurie ketina egzaminuoti asmenis, pageidaujančius gauti traukinio mašinisto pažymėjimą, turi turėti galiojantį traukinio mašinisto pažymėjimą bei ne mažesnę kaip 4 metų traukinio mašinisto darbo patirtį, įgytą ne anksčiau kaip 5 metai iki pripažinimo pažymėjimo išdavimo, bei traukinio mašinisto sertifikatą tai Lietuvos Respublikos geležinkelių infrastruktūrai, kurioje bus atliekamas praktikos egzaminas;

7.7. pareiškėjai, kurie ketina egzaminuoti asmenis, pageidaujančius gauti traukinio mašinisto sertifikatą atitinkamai Lietuvos Respublikos geležinkelių infrastruktūrai, turi turėti galiojantį traukinio mašinisto pažymėjimą ir traukinio mašinisto sertifikatą šiai Lietuvos Respublikos geležinkelių infrastruktūrai bei ne mažesnę kaip 4 metų traukinio mašinisto darbo patirtį, įgytą atitinkamoje geležinkelių infrastruktūroje ne anksčiau kaip 5 metai iki pripažinimo pažymėjimo išdavimo dienos;

7.8. pareiškėjai, kurie ketina egzaminuoti asmenis, pageidaujančius gauti traukinio mašinisto sertifikatą atitinkamiems geležinkelių riedmenims turi turėti galiojantį traukinio mašinisto pažymėjimą ir traukinio mašinisto sertifikatą šiems geležinkelių riedmenims bei ne mažesnę kaip 4 metų traukinio mašinisto darbo patirtį, įgytą su šiais geležinkelių riedmenimis ne anksčiau kaip 5 metai iki pripažinimo pažymėjimo išdavimo dienos;

7.9. turėti teorijos klausimų katalogą, sudarytą iš ne mažiau nei 300 klausimų. Teorijos klausimai, skirti egzaminams traukinio mašinisto pažymėjimui gauti, turi būti sudaryti taip, kad būtų patikrintos Techninio geležinkelių naudojimo nuostatų, patvirtintų Lietuvos Respublikos susisiekimo ministro 1996 m. rugsėjo 20 d. įsakymu Nr. 297 (Žin., 1996, Nr. 98-2251), Geležinkelių signalizacijos taisyklių, patvirtintų Lietuvos Respublikos susisiekimo ministro 1997 m. gruodžio 30 d. įsakymu Nr. 483 (Žin., 2001, Nr. 93-3290), ir Geležinkelių eismo taisyklių, patvirtintų Lietuvos Respublikos susisiekimo ministro 1999 m. gruodžio 30 d. įsakymu Nr. 452 (Žin., 2000, Nr. 2-47), nuostatų reikalavimų žinios. Teorijos klausimai, skirti egzaminams traukinio mašinisto sertifikatui gauti, turi būti sudaryti taip, kad būtų patikrintos Reikalavimuose geležinkelių transporto eismo saugos valdymo sistemoms, patvirtintuose Lietuvos Respublikos susisiekimo ministro 2006 m. liepos 17 d. įsakymu Nr. 3-297 (Žin., 2006, Nr. 81-3231), nurodytos žinios.

III. PRAŠYMŲ PRIPAŽINTI EGZAMINUOTOJUS PRIĖMIMAS, JŲ SVARSTYMAS, PRIPAŽINIMO PAŽYMĖJIMŲ IŠDAVIMAS IR PAKEITIMAS

8. Egzaminuotojų pripažinimas grindžiamas kompetencijos ir nešališkumo principais.

9. Pareiškėjas Inspekcijai turi pateikti prašymą, kuriame turi nurodyti:

9.1. vardą, pavardę, asmens kodą, gyvenamosios vietos adresą; 

9.2. kokius egzaminus, numatytus Aprašo 2 punkte, ketina vykdyti;

9.3. pridedamų dokumentų sąrašą.

10. Kartu su prašymu pareiškėjas turi pateikti šiuos dokumentus:

10.1. egzaminavimo tvarką, pagal kurią bus vykdomi egzaminai;

10.2. dokumentus, patvirtinančius pareiškėjo turimą patirtį tikrinant traukinio mašinistų žinias;

10.3. dokumentus, patvirtinančius šio Aprašo 7.6–7.8 punktuose nurodytą darbo patirtį;

10.4. pareiškėjo deklaraciją dėl lietuvių kalbos mokėjimo ne žemesniu kaip Aprašo 7.3 punkte nurodytu lygiu;

10.5. pareiškėjo kvalifikacijos tobulinimo ir traukinio mašinistų egzaminų testų atnaujinimo planą;

10.6. pareiškėjo deklaraciją dėl teisės aktų, reglamentuojančių traukinio mašinistų egzaminavimą ir sertifikavimą, reikalavimų susipažinimo;

10.7. sutikimą arba nesutikimą dėl pareiškėjo duomenų skelbimo Inspekcijos interneto tinklalapyje;

10.8. teorijos egzamino klausimų katalogą.

11. Inspekcija, nustačiusi, kad pateikti ne visi šio Aprašo 10 punkte nurodyti dokumentai, apie tai raštu praneša pareiškėjui ir nustato terminą trūkstamiems dokumentams pateikti. 

12. Inspekcija, gavusi pareiškėjo prašymą ir visus reikiamus dokumentus, per 60 dienų nuo dokumentų Inspekcijai pateikimo dienos privalo išduoti arba atsisakyti išduoti pripažinimo pažymėjimą. 

13. Inspekcija, nustačiusi, kad yra pateikti visi reikiami dokumentai, sudaro komisiją prašymams išduoti pripažinimo pažymėjimą nagrinėti (toliau – Komisija). Komisija sudaroma iš Inspekcijos valstybės tarnautojų ir darbuotojų, dirbančių pagal darbo sutartis. Komisiją sudaro ne mažiau kaip trys nariai, iš kurių vienas skiriamas Komisijos pirmininku.

14. Išduoti pripažinimo pažymėjimą atsisakoma, jeigu:

14.1. per Inspekcijos nustatytą terminą nebuvo pateikti visi trūkstami dokumentai;

14.2. buvo gauta motyvuota Komisijos išvada atsisakyti išduoti pripažinimo pažymėjimą.

15. Inspekcija, priėmusi sprendimą išduoti arba atsisakyti išduoti pripažinimo pažymėjimą, pateikia jį pareiškėjui.

16. Pareiškėjas, praradęs pripažinimo pažymėjimą, Inspekcijai turi pateikti prašymą dėl pripažinimo pažymėjimo dublikato išdavimo ir (ar) išduoto pripažinimo pažymėjimo pripažinimo negaliojančiu. Inspekcija, gavusi pareiškėjo prašymą, per 5 darbo dienas priima sprendimą dėl pripažinimo pažymėjimo pripažinimo negaliojančiu ir (ar) išduoda pripažinimo pažymėjimo dublikatą.

IV. KOMISIJOS DARBO REGLAMENTAS

17. Komisija pagal pareiškėjo pateiktus dokumentus vertina, ar pareiškėjas atitinka šiame Apraše nustatytus reikalavimus, ir teikia Inspekcijai motyvuotą išvadą išduoti arba neišduoti pripažinimo pažymėjimą.

18. Komisijos darbas grindžiamas kolegialiu klausimų svarstymu, teisėtumo principu, asmenine Komisijos narių atsakomybe už jų kompetencijai priskirtų klausimų sprendimą bei sprendimų priėmimo nešališkumu.

19. Komisija turi teisę:

19.1. susipažinti su visa pareiškėjo pateikta informacija, dokumentais bei medžiaga;

19.2. gauti iš Inspekcijos bei pareiškėjo visą informaciją, dokumentus ir paaiškinimus, susijusius su pareiškėjo prašymu išduoti pripažinimo pažymėjimą.

20. Komisija privalo:

20.1. laiku vykdyti šiame Apraše nustatytas funkcijas;

20.2. užtikrinti, kad būtų laikomasi teisės aktų reikalavimų;

20.3. tretiesiems asmenims neatskleisti jokios iš pareiškėjo gautos informacijos be jo raštiško sutikimo.

21. Komisija turi ir kitų teisės aktuose ir šiame Apraše nustatytų teisių bei pareigų.

22. Komisijos veiklos forma – posėdžiai. Komisijos posėdžiai yra vieši, išskyrus atvejus, jeigu pareiškėjas su tuo nesutinka bei Komisija nusprendžia, kad posėdžio metu informacijos atskleidimas prieštarautų įstatymams, darytų nuostolių teisėtiems pareiškėjo komerciniams interesams arba trukdytų užtikrinti sąžiningą konkurenciją.

23. Komisija motyvuotą išvadą išduoti arba atsisakyti išduoti pripažinimo pažymėjimą Inspekcijai turi pateikti ne vėliau kaip po 40 dienų nuo paraiškos ir visų reikiamų dokumentų pateikimo Inspekcijai dienos.

24. Kiekvienas Komisijos narys iki posėdžio gali susipažinti su prašymu ir prie jo pridedamais dokumentais.

25. Į Komisijos posėdžius gali būti kviečiami kiti atstovai. Priimant sprendimus, šie atstovai balsavimo procedūroje nedalyvauja.

26. Komisijos posėdis yra teisėtas, jeigu jame dalyvauja ne mažiau kaip pusė Komisijos narių.

27. Komisija posėdžių metu priima sprendimus paprasta balsų dauguma, atviru vardiniu balsavimu. Jeigu balsai pasiskirsto po lygiai, lemia Komisijos pirmininko balsas. Tokiu atveju Komisijos pirmininkas balsuodamas neturi teisės susilaikyti.

28. Komisijos posėdžiai protokoluojami. Protokolą rašo Komisijos sekretorius. Protokole turi būti nurodyta data, protokolo registravimo numeris, Komisijos posėdžio dalyviai, svarstyti klausimai, Komisijos posėdžio metu pasisakę bei klausimus pateikę asmenys, balsavimo rezultatai ir priimti sprendimai. Protokolą pasirašo Komisijos pirmininkas ir sekretorius.

29. Komisijos narys, nesutinkantis su Komisijos priimtu sprendimu, turi teisę per 3 darbo dienas po Komisijos posėdžio raštu pareikšti atskirą nuomonę, kuri pridedama prie Komisijos posėdžio protokolo.

30. Komisijos posėdžio protokolas įteikiamas Inspekcijai ne vėliau kaip per 3 darbo dienas nuo Komisijos posėdžio dienos.

31. Komisijos nariai ir kiti Komisijos posėdžiuose dalyvavę asmenys už savo veiklą atsako Lietuvos Respublikos įstatymų nustatyta tvarka.

32. Inspekcija, gavusi motyvuotą Komisijos išvadą išduoti arba atsisakyti išduoti pripažinimo pažymėjimą, per 5 darbo dienas priima sprendimą – išduoti arba atsisakyti išduoti pripažinimo pažymėjimą.

V. REIKALAVIMAI TRAUKINIO MAŠINISTŲ EGZAMINAVIMO TVARKAI

33. Traukinio mašinistų egzaminai turi būti vykdomi laikantis šių principų:

33.1. nediskriminavimo – negali būti taikoma tiesioginė ar netiesioginė diskriminacija lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos pagrindu;

33.2. lygiateisiškumo – visiems egzaminuojamiesiems turi būti sudarytos vienodos sąlygos laikyti egzaminą bei visų asmenų egzaminai turi būti vertinami pagal vienodus kriterijus;

33.3. konfidencialumo – egzaminuotojas privalo užtikrinti, kad iki egzamino nebus atskleistos egzamino užduotys;

33.4. nepriklausomumo ir objektyvumo – egzaminai turi būti vertinami objektyviai ir nešališkai;

33.5. atsekamumo – egzaminų eiga ir egzaminų rezultatai turi būti fiksuojami, o jų užduotys bei įrašai saugomi;

33.6. nepriklausomumo ir objektyvumo – egzaminai turi būti vertinami objektyviai ir nešališkai.

34. Asmuo, pageidaujantis laikyti egzaminą traukinio mašinisto sertifikatui gauti, turi turėti galiojantį traukinio mašinisto pažymėjimą.

35. Egzaminai traukinio mašinisto pažymėjimui ar sertifikatui gauti susideda iš šių dalių:

35.1. teorijos egzamino;

35.2. praktikos egzamino.

36. Asmenų, pageidaujančių gauti traukinio mašinisto pažymėjimą, egzaminai turi būti tokie, kad būtų patikrintos teorinės ir praktinės profesinės žinios, nurodytos Traukinio mašinistų programų reikalavimuose, patvirtintuose Lietuvos Respublikos susisiekimo ministro 2010 m. kovo 16 d. įsakymu Nr. 3-163 (Žin., 2010, Nr. 33-1582).

37. Asmenų, pageidaujančių gauti traukinio mašinisto sertifikatą, egzaminai turi būti tokie, kad būtų patikrintos teorinės ir praktinės profesinės žinios, nurodytos Reikalavimuose geležinkelių transporto eismo saugos valdymo sistemoms, patvirtintuose Lietuvos Respublikos susisiekimo ministro 2006 m. liepos 17 d. įsakymu Nr. 3-297 (Žin., 2006, Nr. 81-3231).

38. Teorijos egzaminas laikomas raštu arba kompiuteriu.

39. Egzaminuotojas teorijos egzamino testo užduotis iš klausimų katalogo turi parinkti ne anksčiau kaip prieš 1 darbo dieną iki egzamino pradžios.

40. Teorijos egzaminą sudaro 30 klausimų po 3 atsakymus į kiekvieną klausimą, iš kurių vienas yra teisingas. Už teisingai atsakytą klausimą gaunamas 1 balas. Klausimai parenkami atsitiktinumo principu. Teorijos egzaminas išlaikomas, jei asmuo teisingai atsako į ne mažiau kaip 26 klausimus.

41. Praktikos egzaminą leidžiama laikyti tik tuo atveju, jei išlaikomas teorijos egzaminas.

42. Praktikos egzamino metu vertinamas asmens gebėjimas tinkamai ir veiksmingai atlikti traukinio mašinisto funkcijas.

43. Praktikos egzamino metu galima surinkti 10 balų. Egzaminas išlaikomas, jei asmuo surenka ne mažiau kaip 8 balus. Su praktinio egzamino rezultatais asmuo supažindinamas iš karto.

44. Egzaminų perlaikymų skaičius neribojimas. Tuo atveju, jei praktikos egzaminuojamasis neišlaiko tik praktikos egzamino, pakartotinai perlaikyti teorijos egzaminą neprivaloma.

45. Praktikos egzamino eiga filmuojama.

VI. EGZAMINUOTOJŲ VEIKLOS SĄLYGOS

46. Egzaminuotojai savo veikloje privalo vadovautis Lietuvos Respublikos įstatymų, Lietuvos Respublikos Vyriausybės nutarimų, šio Aprašo ir kitų teisės aktų, reglamentuojančių traukinio mašinistų egzaminavimą ir sertifikavimą, reikalavimų.

47. Egzaminuotojas privalo savo veikloje laikytis Apraše nustatytų egzaminavimo principų ir reikalavimų.

48. Egzaminuotojas negali savo vardu įgalioti kitų asmenų arba leisti kitiems asmenims vykdyti egzaminavimo veiklą, kuriai buvo išduotas pripažinimo pažymėjimas.

49. Inspekcijos valstybės tarnautojams ir darbuotojams, dirbantiems pagal darbo sutartis, atliekant egzaminuotojo veiklos kontrolę, egzaminuotojas privalo pateikti visus prašomus dokumentus.

50. Egzaminuotojas privalo pranešti Inspekcijai apie adreso ar kitų duomenų pasikeitimą ir pateikti prašymą pakeisti turimą pripažinimo pažymėjimą, nurodydamas prašomus pakeisti duomenis ir pateikdamas tai patvirtinančius dokumentus.

51. Egzaminuotojas privalo vykdyti tik tokius egzaminus, kurie nurodyti pripažinimo pažymėjime.

52. Egzaminuotojas privalo informuoti egzaminuojamuosius apie skundų dėl egzaminuotojo veiklos nagrinėjimo tvarką.

53. Egzaminuotojai turi ir kitų šiame Apraše bei kituose Lietuvos Respublikos teisės aktuose nustatytų pareigų.

54. Egzaminuotojai privalo vesti egzaminų apskaitą.

VII. PRIPAŽINIMO PAŽYMĖJIMŲ GALIOJIMO SUSTABDYMAS, GALIOJIMO SUSTABDYMO PANAIKINIMAS IR PAŽYMĖJIMŲ GALIOJIMO PANAIKINIMAS

55. Egzaminuotojų veiklą kontroliuoja ir veiklos sąlygų laikymosi priežiūrą atlieka Inspekcija.

56. Egzaminuotojai nustatytus pažeidimus turi pašalinti per Inspekcijos nustatytą terminą.

57. Pripažinimo pažymėjimų galiojimas sustabdomas, jeigu per Inspekcijos nustatytą laiką nepašalinami pažeidimai, dėl kurių egzaminuotojas buvo įspėtas.

58. Inspekcija, priėmusi sprendimą sustabdyti egzaminuotojo pripažinimo pažymėjimo galiojimą, raštu praneša apie šį sprendimą egzaminuotojui ir nustato laiką, per kurį egzaminuotojas privalo pašalinti nurodytus pažeidimus. Laikas pažeidimams pašalinti gali būti pratęstas, jeigu Inspekcijai raštu pateikiamas motyvuotas egzaminuotojo prašymas.

59. Pripažinimo pažymėjimo galiojimo sustabdymas panaikinamas, jeigu egzaminuotojas per nustatytą laiką pašalina Inspekcijos nurodytus pažeidimus, dėl kurių buvo sustabdytas pripažinimo pažymėjimo galiojimas, ir apie tai raštu informuoja Inspekciją.

60. Pripažinimo pažymėjimo galiojimas panaikinamas:

60.1. kai egzaminuotojas pateikia prašymą panaikinti pripažinimo pažymėjimo galiojimą;

60.2. kai per nustatytą laiką nepašalinami pažeidimai, dėl kurių buvo sustabdytas pripažinimo pažymėjimo galiojimas;

60.3. paaiškėja, kad pripažinimo pažymėjimui gauti buvo pateikti klaidingi duomenys ar suklastoti dokumentai;

60.4. kai egzaminuotojas du ir daugiau kartų per kalendorinius metus pažeidžia traukinio mašinistų egzaminavimo ir sertifikavimo veiklą reglamentuojančių teisės aktų reikalavimus;

60.5. nustatoma, kad egzaminuotojas neužtikrino egzamino užduočių konfidencialumo.

61. Inspekcija, priėmusi sprendimą panaikinti pripažinimo pažymėjimo galiojimą, raštu praneša apie šį sprendimą egzaminuotojui. Egzaminuotojas, gavęs Inspekcijos sprendimą, privalo per 15 dienų nuo šio sprendimo gavimo dienos grąžinti pripažinimo pažymėjimą Inspekcijai.

62. Panaikinus pripažinimo pažymėjimo galiojimą, egzaminuotojui draudžiama vykdyti egzaminavimo veiklą. Panaikinus pripažinimo pažymėjimo galiojimo sustabdymą, egzaminuotojas gali vykdyti veiklą tik nuo Inspekcijos sprendime dėl pripažinimo pažymėjimo galiojimo sustabdymo panaikinimo nurodytos datos.

VIII. SKUNDŲ DĖL EGZAMINUOTOJŲ VEIKLOS NAGRINĖJIMAS

63. Egzaminuojamieji turi teisę apskųsti egzaminuotojų veiksmus (neveikimą), kuriais nesilaikoma šiame Apraše nustatytų reikalavimų, Inspekcijai. Inspekcija yra išankstinio ginčų nagrinėjimo ne teismo tvarka institucija.

64. Skundai Inspekcijai dėl egzaminuotojų veiksmų (neveikimo), kuriais nesilaikoma Apraše nustatytų reikalavimų, nagrinėjami, jeigu jie pateikti per 20 dienų nuo tos dienos, kurią suinteresuotas asmuo sužinojo arba turėjo sužinoti apie skundžiamo veiksmo atlikimą (neatlikimą). Skundui paduoti nustatytas terminas, praleistas dėl svarbių priežasčių, kurias asmuo pagrindžia atitinkamais dokumentais, Inspekcijos sprendimu gali būti atnaujinamas.

65. Inspekcijai pateikiamame skunde turi būti nurodyta:

65.1. skundo surašymo vieta ir data;
65.2. egzaminuojamojo vardas, pavardė, asmens kodas ir gyvenamoji vieta;
65.3. egzaminuotojo, kurio veiksmai skundžiami, vardas ir pavardė;
65.4. konkretus skundžiamas veiksmas (neveikimas), jo įvykdymo data;

65.5. egzaminuojamojo reikalavimas;

65.6. pridedamų dokumentų sąrašas (jei su skundu pateikiami papildomi dokumentai);

65.7. egzaminuojamojo parašas.

66. Inspekcija nenagrinėja šių skundų:

66.1. kuriuose nenurodyta Aprašo 65 punkte nurodyti duomenys;

66.2. dėl kurių yra priimtas teismo sprendimas tuo pačiu klausimu;

66.3. pakartotiniai, dėl kurių jau Inspekcija priėmė sprendimą, ir kuriuose nepateikiama naujų aplinkybių.

67. Inspekcija, atsisakiusi nagrinėti egzaminuojamojo skundą, per 5 darbo dienas nuo skundo gavimo dienos informuoja egzaminuojamąjį apie pateikto skundo trūkumus. 

68. Inspekcija turi teisę pareikalauti, kad egzaminuojamieji patikslintų skundo esmę, arba paprašyti pateikti papildomų duomenų ir nustatyti terminą jiems pateikti.

69. Egzaminuojamųjų pateikti skundai turi būti išnagrinėti ir sprendimai priimti ne vėliau kaip per 30 dienų nuo skundo pateikimo dienos.

70. Skundų nagrinėjimo terminas pradedamas skaičiuoti nuo skundo gavimo Inspekcijoje dienos. 

71. Inspekcija, išnagrinėjusi skundą, gali jį patenkinti, patenkinti iš dalies, atmesti.

72. Apie pateikto skundo nagrinėjimo rezultatus egzaminuojamajam turi būti pranešta raštu.

73. Egzaminuojamasis, nesutinkantis su Inspekcijos priimtu sprendimu, turi teisę apskųsti Inspekcijos sprendimą ar veiksmus (neveikimą) teisės aktų nustatyta tvarka.

IX. BAIGIAMOSIOS NUOSTATOS

74. Už pripažinimo pažymėjimo bei pripažinimo pažymėjimo pakeitimą imama nustatyto dydžio valstybės rinkliava.

75. Duomenys apie egzaminų traukinio mašinistų pažymėjimams gauti rezultatus kaupiami Traukinio mašinistų registre.

76. Inspekcija savo interneto tinklalapyje (www.vgi.lt) skelbia sutikimą pateikusių egzaminuotojų duomenis.

77. Inspekcija veda išduotų pripažinimo pažymėjimų apskaitą.

78. Pateiktos paraiškos ir dokumentai, grąžinti pažymėjimai saugomi Inspekcijoje Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka ir periodiškumu.

79. Egzaminuotojai Inspekcijos sprendimus gali apskųsti Lietuvos Respublikos teisės aktų nustatyta tvarka.

____________________

